Árgangurinn sem útskrifaðist sem kennarar vorið 1972 var næstsíðasti árgangur Kennaraskóla Íslands áður en skólanum var breytt í háskóla. Sveitir landsins höfðu lengi sent bestu syni sína og dætur til framhaldsnáms, ekki síst í Kennaraskólann. Sveitirnar þurftu á kennurum að halda og talsverðar líkur voru á því að unga fólkið snéri aftur heim til sinnar sveitar og yrði þar að liði. Þessi straumur ungs fólks var að þverra, sveitirnar voru að tæmast, og því var skólinn endurskipulagður.

E-bekkurinn endurspeglaði þessa tíma vel. Stór hluti nemenda var utan af landi, og stærsti hópurinn norðan úr Þingeyjarsýslum. Þaðan kom Bilda, en faðir hennar var vel þekktur skólastjóri á Skútustöðum í Mývatnssveit. Því má líka halda til haga að móðurafi hennar var skólastjóri í Mosfellssveit. Hún fylgdi því í fótspor feðranna og það átti vel við hana.

Bilda snéri heim í sveitina sína að námi loknu, kenndi fyrsta árið við Skútustaðaskóla, þá Hafralækjarskóla, en síðar á Húsavík. Henni var kennarstarfið eðlislægt, hún sinnti því af hugsjón og var starfi sínu trú. Þótt Bilda væri hlédræg og kærði sig lítið um vegtyllur þessa heims, var hún nemendum sínum góður vinur og góð fyrirmynd. Þeim var hlýtt til hennar og þeir virtu hana mikils. Hún var slétt og felld, vel gefin og samviskusöm.

Vegna þess hversu langt er milli höfuðborgarinnar og Þingeyjarsýslna voru samskiptin gegnum tíðina slitrótt, en slitnuðu þó aldrei. Af einskærri heppni hittist E-bekkurinn í fyrravor á veitingastaðnum Austur í miðbæ Reykjavíkur. Og þar mættum við aftur þeirri ljúfu og hlýju Bildu sem við þekktum svo vel. Hún sagði frá því að hún hefði nokkru fyrr tekið mikilvægar ákvarðanir fyrir líf sitt. Annars vegar hefði hún snúið við blaðinu hvað mataræði og hreyfingu varðar, og hins vegar hafði hún ákveðið að hætta störfum um leið og það byðist, líta á efri árin sem nýtt og ögrandi skeið handa nýjum verkefnum, en ekki sem helgan stein. Og viti menn, það var létt og kát Bilda sem mætti okkur þennan vordag, með fögur fyrirheit og ný og spennandi verkefni í farteskinu. Síðustu tvö árin voru henni góð og full tilhlökkunar. Eftir þennan fund situr fallega brosið hennar Bildu, sem á eftir að ylja okkur um ókomin ár. Í ljósi atburðanna erum við afskaplega ánægð með þessa undursamlegu endurfundi.

Samferðarmennirnir eru oft bestu lærimeistarar okkar. Undir kringumstæðum sem þessum söfnum við dýrmætum perlum á band, minningum sem eiga eftir að orna okkur og gleðja um ókomin ár. Við munum Bildu sem glaðan og brosmildan félaga. Það var alltaf notalegt að vera í návist hennar, hún geislaði af hlýju í garð annarra og tók rausnarlega á móti þegar hún var sótt heim. Minning góðrar konu lifir í hugum okkar allra.

Skólafélagar úr Kennó senda fjölskyldu Bildu samúðarkveðjur.

Már og Inga fyrir E-bekkinn